CELEX: 52021PC0825
Language: fi
Date: 2021-12-21
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Unkarille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena annetun täytäntöönpanopäätöksen (EU) 2020/1561 muuttamisesta

EUROOPAN KOMISSIO
            Bryssel 21.12.2021
            COM(2021) 825 final
            2021/0435(NLE)
            
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Unkarille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena annetun täytäntöönpanopäätöksen (EU) 2020/1561 muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
                  
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Neuvosto myönsi 23. lokakuuta 2020 Unkarille taloudellista apua täydentääkseen sen kansallisia toimia, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
            
            
               Unkari pyysi jälleen 1. joulukuuta 2021 SURE-asetuksen mukaista unionin taloudellista apua. 
            
            
               Komissio on SURE-asetuksen 6 artiklan 2 kohtaa noudattaen kuullut Unkarin viranomaisia varmistaakseen, että toteutuneet ja suunnitellut julkiset menot, jotka liittyvät suoraan covid-19-pandemian johdosta toteutettuihin työvoimatoimenpiteisiin, ovat kasvaneet äkillisesti ja voimakkaasti. Näissä toimenpiteissä on kyse uuden toimenpiteen ja neuvoston täytäntöönpanopäätöksessä (EU) 2020/1561 tarkoitettujen voimassa olevien toimenpiteiden yhdistelmästä:
            
            
               a)alun perin maaliskuun ja joulukuun 2020 väliseksi ajaksi käyttöön otettua voimassa olevaa vapautusta, joka koskee pandemiasta eniten kärsineiden alojen työnantajien sosiaaliturvamaksuja ja koulutusmaksuja, sekä alun perin maaliskuun ja kesäkuun 2020 väliseksi ajaksi käyttöön otettua työnantajilta perittävän kuntoutusmaksun alentamista jatkettiin poikkeustilan päättymiseen saakka joulukuusta 2020 kesäkuuhun 2021;
            
            
               b)alun perin maaliskuun ja kesäkuun 2020 väliseksi ajaksi käyttöön otettua voimassa olevaa pandemiasta eniten kärsineiden alojen henkilöstömenojen jättämistä pienyrityksiä koskevan veron (KIVA) perusteen ulkopuolelle jatkettiin poikkeustilan päättymiseen saakka joulukuusta 2020 kesäkuuhun 2021. Pyyntö kattaa ainoastaan sellaisten yritysten tukemiseen liittyvät menot, jotka ovat lyhentäneet työaikaa tai lomauttaneet työntekijöitä tai joiden työntekijät ovat olleet jatkuvasti työllistettyinä viimeisimpiin käytettävissä oleviin toteutumatietoihin asti;
            
            
               c)tiettyjen toimialojen pieniä verovelvollisia koskevaa voimassa olevaa vapautusta kiinteämääräisestä pienyrityksiä koskevasta verojärjestelystä (ns. KATA-järjestely), joka otettiin alun perin käyttöön maaliskuun ja kesäkuun 2020 väliseksi ajaksi, jatkettiin poikkeustilan päättymiseen saakka maalis- ja huhtikuun 2021 ajaksi. Pyyntö kattaa ainoastaan itsenäisten ammatinharjoittajien ja yhden hengen yritysten tukemiseen liittyvät menot. 
            
            
                d)uusi kertaluonteinen tulotukijärjestely sulkutoimista kärsineiden alojen itsenäisille ammatinharjoittajille edellyttäen, että he jatkavat toimintaansa vähintään kahden kuukauden ajan poikkeustilan tulevasta päättymisestä. Kertaluonteinen maksu vastaa vähimmäiskuukausipalkkaa (HUF 219 000). Tukikelpoisuusaika päättyy poikkeustilan päättyessä. Järjestelyn kohderyhmänä ovat yksinyrittäjät, joilla ei ole työntekijöitä ja jotka eivät voi saada tukea alakohtaisesta palkkajärjestelmästä. 
            
            
               Unkari on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Unkarille edellä mainittujen toimenpiteiden tukemiseksi. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
            
            
               Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
            
            
               •Yhdenmukaisuus unionin muiden politiikkojen kanssa
            
            
               Ehdotus on osa toimenpiteitä, joita on otettu käyttöön meneillään olevan covid-19-pandemian vuoksi. Yksi niistä on koronaviruksen vaikutusten lieventämistä koskeva investointialoite. Ehdotuksella täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Välineen oikeusperusta on neuvoston asetus (EU) 2020/672.  
            
            
               •Toissijaisuusperiaate (jaetun toimivallan osalta) 
            
            
               Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
            
            
               Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
            
            
               •Vaikutustenarviointi
            
            
               Ehdotuksen kiireellisyyden vuoksi vaikutustenarviointia ei ole tehty.
            
            
               4.TALOUSARVIOVAIKUTUKSET
            
            
               Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
            
            
               Jäsenvaltioiden takausten lisäksi järjestelyyn sisältyy muita suojatoimia, joilla varmistetaan sen rahoitusvakaus. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; sekä
            
            
               ·mahdollisuus velan jälleenrahoitukseen.
            
            
               2021/0435 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Unkarille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena annetun täytäntöönpanopäätöksen (EU) 2020/1561 muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvosto myönsi Unkarille 23 päivänä lokakuuta 2020 Unkarin 6 päivänä elokuuta 2020 esittämän pyynnön johdosta taloudellista apua lainana, jonka määrä on enintään 504 330 000 euroa ja keskimääräinen enimmäismaturiteetti 15 vuotta. Avulla täydennetään Unkarin kansallisia toimia covid-19:n leviämisen vaikutusten lieventämiseksi ja taudin leviämisen työntekijöille ja itsenäisille ammatinharjoittajille aiheuttamien sosioekonomisten seurausten käsittelemiseksi. 
            
            
               (2)Unkarin oli määrä käyttää lainaa neuvoston täytäntöönpanopäätöksen (EU) 2020/1561
                  2
                3 artiklassa tarkoitettujen työajan lyhentämisjärjestelyjen, vastaavien toimenpiteiden ja terveyteen liittyvien toimenpiteiden rahoittamiseen. 
            
            
               (3)Covid-19:n leviämisen vuoksi huomattava osa Unkarin työvoimasta on joutunut keskeyttämään työssäkäynnin tai työnhaun. Tämä on johtanut siihen, että Unkarin julkiset menot ovat kasvaneet äkillisesti ja voimakkaasti uuden toimenpiteen eli suojatoimenpiteistä kärsineiden alojen itsenäisille ammatinharjoittajille tarkoitetun kertaluonteisen tulotukijärjestelyn ja muiden, täytäntöönpanopäätöksen (EU) 2020/1561 3 artiklan f, g, h, i ja j kohdassa lueteltujen toimenpiteiden johdosta. 
            
            
               (4)Covid-19-pandemia ja Unkarin vuosina 2020 ja 2021 toteuttamat poikkeukselliset toimenpiteet pandemian ja sen sosioekonomisten ja terveyteen liittyvien vaikutusten rajoittamiseksi ovat vaikuttaneet ja vaikuttavat edelleen perinpohjaisella tavalla maan julkiseen talouteen. Unkarin julkistalouden alijäämä oli vuoden 2020 lopussa 8,0 prosenttia ja julkinen velka 80,1 prosenttia suhteessa bruttokansantuotteeseen (BKT). Komission syksyn 2021 talousennusteen mukaan Unkarin julkistalouden alijäämän odotetaan supistuvan 7,5 prosenttiin ja velan 79,2 prosenttiin suhteessa BKT:hen vuonna 2021, ja Unkarin BKT:n ennustetaan kasvavan 7,4 prosenttia vuonna 2021.
            
            
               (5)Unkari pyysi 1 päivänä joulukuuta 2021 unionilta taloudellista lisäapua 147 140 000 euroa voidakseen edelleen täydentää kansallisia toimiaan, joita se on toteuttanut vuosina 2020 ja 2021 lieventääkseen covid-19:n leviämisen vaikutuksia ja käsitelläkseen taudin leviämisen sosioekonomisia seurauksia työntekijöille ja itsenäisille ammatinharjoittajille. Tuen tarve koskee erityisesti johdanto-osan 6–8 kappaleessa esitettyjä toimenpiteitä. 
            
            
               (6)Viranomaiset ovat jatkaneet ”10 päivänä marraskuuta 2020 annetun hallituksen asetuksen N:o 485/2020”
                  3
                perusteella useiden täytäntöönpanopäätöksen (EU) 2020/1561 3 artiklan f, g, h ja j kohdissa tarkoitettujen verotukseen liittyvien toimenpiteiden voimassaoloa poikkeustilan päättymiseen saakka ja muuttaneet niitä. Laina on pyydetty ainoastaan joulukuun 2020 ja kesäkuun 2021 välisenä aikana syntyneiden menojen kattamiseen. Asetukseen sisältyy nimenomainen ehto, jonka mukaan tuensaajien on pidettävä voimassa työsopimukset, jotka olivat voimassa asetuksen tullessa voimaan, ja oltava irtisanomatta näitä sopimuksia työnantajan ilmoituksella toimenpiteen keston aikana. Tukikelpoisten alojen luetteloa on muutettu verrattuna alkuperäiseen toimenpiteiden suunnitteluun, sellaisena kuin se on muutettuna hallituksen asetuksilla
                  4
               .
            
            
               Viranomaiset vapauttivat pandemiasta eniten kärsineet alat työnantajien sosiaaliturvamaksuista ja koulutusmaksusta alun perin maaliskuun ja joulukuun 2020 väliseksi ajaksi sekä alensivat työnantajilta perittävää kuntoutusmaksua alun perin maaliskuun ja kesäkuun 2020 väliseksi ajaksi. 
            
            
               Lisäksi viranomaiset jättivät henkilöstömenot pienyrityksiä koskevan veron (KIVA) perusteen ulkopuolelle alun perin maaliskuun ja kesäkuun 2020 väliseksi ajaksi. 
            
            
               Pyyntö kattaa kaikkien näiden toimenpiteiden osalta ainoastaan sellaisten yritysten tukemiseen liittyvät menot (tai tulonmenetykset), jotka lyhentävät työaikaa tai lomauttavat työntekijöitä tai joiden työntekijät ovat olleet jatkuvasti työllistettyinä viimeisimpiin käytettävissä oleviin toteutumatietoihin asti. Koska kyseisistä toimenpiteistä seuraa valtiolle tulonmenetys, niiden voidaan katsoa vastaavan julkisia menoja.
            
            
               (7)Verotukseen liittyvien toimenpiteiden osalta viranomaiset ovat ”3 päivänä maaliskuuta 2021 annetun hallituksen asetuksen N:o 105/2021”, ”27 päivänä maaliskuuta 2021 annetun hallituksen asetuksen N:o 147/2021” ja ”29 päivänä huhtikuuta 2021 annetun hallituksen asetuksen N:o 204/2021”
                  5
                perusteella muuttaneet täytäntöönpanopäätöksen (EU) 2020/1561 3 artiklan i alakohdassa tarkoitettua vapautusta kiinteämääräisestä pienyrityksiä koskevasta verojärjestelystä (ns. KATA-järjestely), joka otettiin alun perin käyttöön maaliskuun ja kesäkuun 2020 väliseksi ajaksi ja jota jatkettiin maaliskuun ja huhtikuun 2021 väliseksi ajaksi. Pyyntö kattaa ainoastaan itsenäisten ammatinharjoittajien ja yhden hengen yritysten tukemiseen liittyvät menot. Toimenpidettä voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavana toimenpiteenä, koska sen tavoitteena on suojella itsenäisiä ammatinharjoittajia tai vastaavia työntekijäryhmiä tulojen vähentymiseltä tai menetykseltä.
            
            
               (8)Unkari otti ”7 päivänä kesäkuuta 2021 annetulla hallituksen asetuksella N:o 310/2021”, joka koskee itsenäisten ammatinharjoittajien kompensoivaa tukea, käyttöön myös uuden kertaluonteisen tulotukijärjestelyn sulkutoimista kärsineiden alojen itsenäisille ammatinharjoittajille edellyttäen, että he jatkavat toimintaansa vähintään kahden kuukauden ajan poikkeustilan tulevasta päättymisestä
                  6
               . Kertaluonteinen maksu vastaa vähimmäiskuukausipalkkaa (HUF 219 000). Tukikelpoisuusaika päättyy poikkeustilan päättyessä. Järjestelyn kohderyhmänä ovat yksinyrittäjät, joilla ei ole työntekijöitä ja jotka eivät voi saada tukea alakohtaisesta palkkajärjestelmästä. Toimenpidettä voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavana toimenpiteenä, koska sen tavoitteena on suojella itsenäisiä ammatinharjoittajia tai vastaavia työntekijäryhmiä tulojen vähentymiseltä tai menetykseltä.  
            
            
               (9)Unkari täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Unkari on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 897 720 542 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden vuoksi. Tämä merkitsee äkillistä ja voimakasta kasvua, koska se liittyy myös sekä uuteen toimenpiteeseen että sellaisten voimassa olevien toimenpiteiden jatkamiseen, jotka liittyvät suoraan työajan lyhentämisjärjestelyjä vastaaviin toimenpiteisiin, jotka kattavat huomattavan osan Unkarin yrityksistä ja työvoimasta. Unkari on rahoittanut kasvaneista menoista 113 740 000 euroa unionin varoilla. Unkari on rahoittanut kasvaneista julkisista menoista 132 510 542 euroa omilla varoillaan.
            
         
         
            
               (10)Komissio on asetuksen (EU) 2020/672 6 artiklaa noudattaen kuullut Unkaria ja varmistanut, että toteutuneet ja suunnitellut julkiset menot, jotka liittyvät suoraan 1 päivänä joulukuuta 2021 päivätyssä pyynnössä mainittuihin työajan lyhentämisjärjestelyä vastaaviin toimenpiteisiin, ovat kasvaneet äkillisesti ja voimakkaasti. 
            
            
               (11)Unkarille olisi sen vuoksi myönnettävä taloudellista apua, jotta maata voidaan auttaa selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa. 
            
            
               (12)Unkarin ja komission olisi otettava tämä päätös huomioon asetuksen (EU) 2020/672 8 artiklan 2 kohdassa tarkoitetussa lainasopimuksessa. 
            
            
               (13)Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Päätöksellä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (14)Unkarin olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Unkari on toteuttanut kyseiset menot.
            
            
               (15)Päätös taloudellisen avun myöntämisestä on tehty ottaen huomioon Unkarin tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja läpinäkyvyyden periaatteita, 
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla 
                  Muutetaan täytäntöönpanopäätös (EU) 2020/1561 seuraavasti: 
            
            
            
               1. 
                     Muutetaan 2 artikla seuraavasti:
            
            
               a)
                     korvataan 1 kohta seuraavasti: 
            
            
               ”1. Unioni asettaa Unkarin saataville enintään 651 470 000 euron lainan. Lainan keskimääräinen enimmäismaturiteetti on 15 vuotta.”
            
            
               b)
                     korvataan 4 kohta seuraavasti: 
            
            
               ”4. Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan. Mahdolliset myöhemmät erät maksetaan kyseisen lainasopimuksen ehtojen mukaisesti tai, tapauksen mukaan, ehtona on lainasopimukseen tehdyn lisäyksen tai muutetun lainasopimuksen voimaantulo.”
            
            
            
               2.
                     Korvataan 3 artikla seuraavasti: 
            
            
               ”3 artikla
            
            
               Unkari voi rahoittaa seuraavia toimenpiteitä:
            
            
               a)
                     väliaikainen tuki majoitustilojen kunnostamiseen matkailukohteissa nykyisen työvoiman säilyttämiseksi, sellaisena kuin siitä säädetään ”majoitustilojen kansallisesta kehittämisestä annetussa hallituksen päätöslauselmassa 2080/2020”, itsenäisten ammatinharjoittajien ja yhden hengen yritysten tukemiseen tarkoitettujen menojen osalta;
            
            
               b)
                     väliaikainen tuki elintarvikkeiden jalostusyrityksille, sellaisena kuin siitä säädetään ”maatalousministerin asetuksessa N:o 25/2020”, itsenäisten ammatinharjoittajien ja yhden hengen yritysten tukemiseen tarkoitettujen menojen osalta;
            
         
         
            
               c)
                     väliaikainen tuki yksivuotisten kasvien viljelyä, taimien kasvatusta ja muuta kasvien lisäämistä harjoittaville puutarha-alan yrityksille, sellaisena kuin siitä säädetään ”maatalousministerin asetuksessa N:o 26/2020”, itsenäisten ammatinharjoittajien ja yhden hengen yritysten tukemiseen tarkoitettujen menojen osalta;
            
            
               d)
                     väliaikainen tuki kalanviljely-yrityksille, sellaisena kuin siitä säädetään ”maatalousministerin asetuksessa N:o 30/2020”, itsenäisten ammatinharjoittajien ja yhden hengen yritysten tukemiseen tarkoitettujen menojen osalta;
            
            
               e)
                     poikkeustilan aikana päättyneiden lapsenhoitolisien jatkaminen 30 päivään kesäkuuta 2020 saakka, sellaisena kuin siitä säädetään ”23 päivänä maaliskuuta 2020 annetussa hallituksen asetuksessa N:o 59/2020” ja ”vuoden 2020 lain LVIII” 71 §:ssä;
            
            
               f)
                     työnantajien sosiaaliturvamaksujen keskeyttäminen eräillä aloilla, sellaisena kuin siitä säädetään ”18 päivänä maaliskuuta 2020 annetun hallituksen asetuksen N:o 47/2020” (sellaisena kuin se on muutettuna) 4 §:n a alakohdassa, sellaisiin yrityksiin liittyvien menojen osalta, jotka lyhentävät työaikaa tai lomauttavat työntekijöitä tai joiden työntekijät ovat olleet jatkuvasti työllistettyinä, sellaisena kuin tämä toimenpide on jatkettuna ja muutettuna;
            
            
               g)
                     eräiden alojen vapautus työnantajien koulutusmaksusta, sellaisena kuin siitä säädetään ”18 päivänä maaliskuuta 2020 annetun hallituksen asetuksen N:o 47/2020” (sellaisena kuin se on muutettuna) 4 §:n a alakohdassa, sellaisiin yrityksiin liittyvien menojen osalta, jotka lyhentävät työaikaa tai lomauttavat työntekijöitä tai joiden työntekijät ovat olleet jatkuvasti työllistettyinä, sellaisena kuin tämä toimenpide on jatkettuna ja muutettuna;
            
            
               h)
                     eräiden alojen työnantajilta perittävän kuntoutusmaksun alentaminen, sellaisena kuin siitä säädetään ”18 päivänä maaliskuuta 2020 annetun hallituksen asetuksen N:o 47/2020” (sellaisena kuin se on muutettuna) 4 §:n a alakohdassa, sellaisiin yrityksiin liittyvien menojen osalta, jotka lyhentävät työaikaa tai lomauttavat työntekijöitä tai joiden työntekijät ovat olleet jatkuvasti työllistettyinä, sellaisena kuin tämä toimenpide on jatkettuna ja muutettuna;
            
            
               i)
                     pieniä verovelvollisia koskeva vapautus kiinteämääräisestä pienyrityksiä koskevasta verojärjestelystä (ns. KATA-järjestely) tietyillä aloilla, sellaisena kuin siitä säädetään ”18 päivänä maaliskuuta 2020 annetun hallituksen asetuksen N:o 47/2020” (sellaisena kuin se on muutettuna) 5 §:ssä, itsenäisten ammatinharjoittajien ja yhden hengen yritysten tukemiseen tarkoitettujen menojen osalta, sellaisena kuin tämä toimenpide on jatkettuna ja muutettuna;
            
            
               j)
                     henkilöstömenojen jättäminen pienyrityksiä koskevan veron (KIVA) perusteen ulkopuolelle eräillä aloilla, sellaisena kuin siitä säädetään ”18 päivänä maaliskuuta 2020 annetussa hallituksen asetuksessa N:o 47/2020” (sellaisena kuin se on muutettuna), sellaisiin yrityksiin liittyvien menojen osalta, jotka lyhentävät työaikaa tai lomauttavat työntekijöitä tai joiden työntekijät ovat olleet jatkuvasti työllistettyinä, sellaisena kuin tämä toimenpide on jatkettuna ja muutettuna;
            
            
               k)
                     kiinteämääräinen korvaus terveydenhuollon työntekijöille tunnustuksena pandemian aikana tehdystä lisätyöstä, sellaisena kuin siitä säädetään ”12 päivänä kesäkuuta 2020 annetussa hallituksen asetuksessa N:o 275/2020”;
            
            
               l)
                     valtionyhtiöissä pandemian hallitsemiseksi käyttöön otettuihin erityistoimenpiteisiin liittyvät kustannukset;
            
            
               m)
                     pandemian hallitsemiseksi ja virkamiesten terveyden suojelemiseksi käyttöön otettuihin erityistoimenpiteisiin liittyvät kustannukset, sellaisina kuin niistä säädetään ”2 päivänä lokakuuta 2014 annetussa julkisista hankinnoista ja toimituksista vastaavaa pääosastoa (KEF) koskevassa hallituksen asetuksessa N:o 250/2014”;
            
            
               n)
                     sairaalainfrastruktuuriin ja -investointeihin liittyvät kustannukset, jotka aiheutuvat terveydenhuollon työntekijöiden ja potilaiden korkeatasoisen suojelun varmistamisesta, sellaisina kuin niistä säädetään ”operatiivisen henkilöstön muodostamisesta 31 päivänä tammikuuta 2020 annetussa hallituksen päätöslauselmassa 1012/2020”;
            
            
               o)
                     henkilösuojaukseen käytettävistä välineistä ja varusteista suoraan aiheutuvat kustannukset sairaaloissa ja muissa terveydenhuollon laitoksissa terveydenhuollon työntekijöiden korkeatasoisen suojelun varmistamiseksi, sellaisina kuin niistä säädetään ”operatiivisen henkilöstön muodostamisesta 31 päivänä tammikuuta 2020 annetussa hallituksen päätöslauselmassa 1012/2020”;
            
            
               p)
                     kertaluonteinen tulotukijärjestely suojatoimenpiteistä kärsineiden alojen itsenäisille ammatinharjoittajille, sellaisena kuin siitä säädetään ”hallituksen asetuksessa N:o 310/2021”, edellyttäen, että he jatkavat toimintaansa vähintään kahden kuukauden ajan poikkeustilan tulevasta päättymisestä.”
            
            
                
            
            
               3.Korvataan 4 artikla seuraavasti: 
            
            
               ”4 artikla
            
            
               1.Unkarin on ilmoitettava suunniteltujen julkisten menojen toteutumisesta komissiolle viimeistään 28 päivänä huhtikuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä. 
            
            
               2.Jos 3 artiklassa tarkoitetut toimenpiteet perustuvat suunniteltuihin julkisiin menoihin ja niistä on annettu täytäntöönpanopäätöksen (EU) 2020/1561 muuttamista koskeva täytäntöönpanopäätös, Unkarin on ilmoitettava komissiolle suunniteltujen julkisten menojen toteutumisesta kuuden kuukauden kuluessa kyseisen päätöksen antamispäivästä ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.” .
            
            
         
         
            
               2 artikla
            
            
               Tämä päätös on osoitettu Unkarille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Neuvoston täytäntöönpanopäätös (EU) 2020/1561, annettu 23 päivänä lokakuuta 2020, tilapäisen tuen myöntämisestä Unkarille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena (EUVL L 357, 27.10.2020, s. 24).
               
               
                  
                     (3)
                  
                        Julkaistu Unkarin virallisessa lehdessä (10 päivänä marraskuuta).
               
               
                  
                     (4)
                  
                        Ks. 9 päivänä joulukuuta 2020 annetun hallituksen asetuksen N:o 571/2020 1§, 22 päivänä joulukuuta 2020 annetun hallituksen asetuksen N:o 638/2020 1 §, 3 päivänä maaliskuuta 2021 annetun hallituksen asetuksen N:o 105/2021 1 §, 27 päivänä maaliskuuta 2021 annetun hallituksen asetuksen N:o 147/2021 1 § ja 29 huhtikuuta 2021 annetun hallituksen asetuksen N:o 204/2021 1 §.
               
               
                  
                     (5)
                  
                        27 päivänä maaliskuuta 2021 annetun hallituksen asetuksen N:o 147/2021 1 § ja 29 päivänä huhtikuuta 2021 annetun hallituksen asetuksen N:o 204/2021 1 §.
               
               
                  
                     (6)
                  
                        ”7 päivänä kesäkuuta 2021 annettu hallituksen asetus N:o 310/2021”, joka koskee itsenäisten ammatinharjoittajien kompensoivaa tukea ja joka mainitaan Unkarin 1 päivänä joulukuuta 2021 esittämässä pyynnössä.